2002/41/EY: Komission päätös, tehty 21 päivänä tammikuuta 2002, sikojen siirtämistä klassisen sikaruton vuoksi Espanjaan perustetuilla suoja- ja valvontavyöhykkeillä sijaitsevilta tiloilta koskevan luvan antamiseen liittyvistä eräistä yksityiskohtaisista lisäedellytyksistä (ETA:n kannalta merkityksellinen teksti) (tiedoksiannettu numerolla K(2002) 105)



Virallinen lehti nro L 019 , 22/01/2002 s. 0047 - 0049



Komission päätös, tehty 21 päivänä tammikuuta 2002, sikojen siirtämistä klassisen sikaruton vuoksi Espanjaan perustetuilla suoja- ja valvontavyöhykkeillä sijaitsevilta tiloilta koskevan luvan antamiseen liittyvistä eräistä yksityiskohtaisista lisäedellytyksistä (tiedoksiannettu numerolla K(2002) 105) (ETA:n kannalta merkityksellinen teksti) (2002/41/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon yhteisön toimenpiteistä klassisen sikaruton torjumiseksi 23 päivänä lokakuuta 2001 annetun neuvoston direktiivin 2001/89/EY(1) ja erityisesti sen 11 artiklan 1 kohdan f alakohdan, 25 artiklan 3 kohdan ja 29 artiklan 4 kohdan, sekä katsoo seuraavaa: (1) Espanjalaisessa Osonan piirikunnassa, joka sijaitsee Barcelonan maakunnassa Kataloniassa, esiintyy klassista sikaruttoa. (2) Espanjassa toteutetaan parhaillaan toimenpiteitä tämän taudin torjumiseksi direktiivin 2001/89/EY mukaisesti. (3) Komissio teki kyseisten tautitapausten vuoksi seuraavat päätökset: i) 20 päivänä joulukuuta 2001 tehty päätös 2001/925/EY(2), sellaisena kuin se on viimeksi muutettuna päätöksellä 2002/31/EY(3), klassiseen sikaruttoon liittyvistä suojatoimenpiteistä Espanjassa ja päätöksen 2001/863/EY kumoamisesta; ii) 14 päivänä tammikuuta 2002 tehty päätös 2002/33/EY(4) kahden teurastamon käytöstä Espanjassa neuvoston direktiivin 2001/89/EY 10 artiklan 1 kohdan b alakohdan mukaisesti; ja iii) 14 päivänä tammikuuta 2002 tehty päätös 2002/32/EY(5) sianlihan merkitsemisestä ja käytöstä neuvoston direktiivin 2001/89/EY 11 artiklan mukaisesti Espanjassa. (4) Direktiivin 2001/89/EY 10 ja 11 artiklassa vahvistetaan tautitapaustilojen ympärille perustetuilla suoja- ja valvontavyöhykkeillä sovellettavat toimenpiteet, joita ovat sikojen siirtämistä näillä vyöhykkeillä sijaitsevilta tiloilta koskeva kielto ja edellytykset tästä kiellosta poikkeamiseksi. Koska vuoden 2001 joulukuun alkupuolen jälkeen todettiin useita tautitapauksia, minkä vuoksi sikojen siirtorajoituksia on sovellettu pidemmän aikaa, perustetuilla vyöhykkeillä sijaitsevilla tiloilla on syntynyt sikojen hyvinvointia koskevia ongelmia, jotka voitaisiin ratkaista sallimalla eläinten siirtäminen tiloilta. Sikojen siirtämiseen voi kuitenkin liittyä riski taudin leviämisestä edelleen, ja tämä voi johtaa erityisen vakaviin seurauksiin ottaen huomioon kyseisen alueen korkea sikatiheys. (5) Direktiivin 2001/89/EY säännöksiä on sovellettava jäsenvaltioissa 1 päivästä marraskuuta 2002. Ennen tämän direktiivin soveltamista klassisen sikaruton torjuntaa koskevia täydentäviä siirtymäsäännöksiä voidaan antaa sääntelykomitean menettelyjen mukaisesti. (6) Tämän vuoksi on aiheellista vahvistaa yksityiskohtaiset lisäedellytykset, jotka koskevat toimivaltaisten Espanjan viranomaisten antamaa lupaa sikojen siirtämiseksi perustetuilla vyöhykkeillä sijaitsevilta tiloilta teurastamoihin direktiivin 2001/89/EY mukaisesti. Kyseisistä sioista saatu tuore liha on tämän jälkeen joko prosessoitava tai leimattava ja käsiteltävä mainitun direktiivin 10 artiklan 3 kohdan f alakohdan mukaisesti. (7) Selvyyden vuoksi on aiheellista kumota päätös 2002/32/EY, jota ei voida saattaa menestyksellisesti voimaan äskettäisten tautitapausten vuoksi. (8) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla Espanja voi antaa direktiivin 2001/89/EY 10 artiklan 2 kohdan ja 11 artiklan 2 kohdan mukaisesti luvan sikojen siirtämiseen teurastamoihin tiloilta, jotka sijaitsevat Kataloniassa Barcelonan maakunnassa sijaitsevaan Osonan piirikuntaan ennen 15 päivää tammikuuta 2002 perustetuilla suoja- ja valvontavyöhykkeillä edellyttäen, että mainitun direktiivin 10 artiklan 3 kohdassa vahvistettujen toimenpiteiden lisäksi seuraavat edellytykset täyttyvät: a) sikoja siirretään ainoastaan tiloilta, - joilla ei ole sikoja, joiden epäillään saaneen klassisen sikaruttovirustartunnan, tai - joita ei pidetä kontaktitiloina direktiivin 2001/89/EY 7 artiklan 1 kohdan mukaisesti; b) siat siirretään johonkin päätöksessä 2002/33/EY tarkoitetuista teurastamoista; c) ennen sikojen siirtämistä koskevan luvan antamista virkaeläinlääkäri tekee kliinisen tutkimuksen sikojen siirtämistä edeltävien 24 tunnin aikana ja liitteen osassa I vahvistettujen menettelyjen mukaisesti; d) sioista otetaan teurastuksen yhteydessä näytteitä serologisia tai virologisia testejä varten liitteen osassa II vahvistettujen menettelyjen mukaisesti. 2 artikla Espanjan on varmistettava, että 1 artiklassa tarkoitettuja sikoja vastaanottamaan hyväksytyt teurastamot eivät samana päivänä ota vastaan muita teurassikoja. 3 artikla Kumotaan päätös 2002/32/EY. 4 artikla Tätä päätöstä sovelletaan 28 päivään helmikuuta 2002. 5 artikla Tämä päätös on osoitettu kaikille jäsenvaltioille. Tehty Brysselissä 21 päivänä tammikuuta 2002. Komission puolesta David Byrne Komission jäsen (1) EYVL L 316, 1.12.2001, s. 5. (2) EYVL L 339, 21.12.2001, s. 56. (3) EYVL L 13, 16.1.2002, s. 31. (4) EYVL L 13, 16.1.2002, s. 35. (5) EYVL L 13, 16.1.2002, s. 32. LIITE OSA I MENETTELYT SIKOJEN KLIINISTÄ TUTKIMUSTA VARTEN Kliinisessä tutkimuksessa on noudatettava seuraavia menettelyjä: a) tilan tuotanto- ja terveystiedot on tarkistettava, jos nämä tiedot ovat käytettävissä; b) kaikki tilan rakennukset on tarkastettava; c) kliininen tutkimus on tehtävä kaikissa niissä tiloissa, joissa siirrettäviä sikoja pidetään; d) siihen on kuuluttava ruumiinlämmön mittaus. Tutkittavien sikojen vähimmäismäärän siinä tilassa, jossa siirrettäviä sikoja pidetään, on oltava sellainen, että kuumeen voidaan todeta esiintyvän 20 prosentissa 95 prosentin varmuudella. Jos kyseessä kuitenkin ovat tuotantoemakot tai karjut, tutkittavien sikojen vähimmäismäärän siinä tilassa, jossa siirrettäviä sikoja pidetään, on oltava sellainen, että kuumeen voidaan todeta esiintyvän 5 prosentissa 95 prosentin varmuudella. Ruumiinlämpö on mitattava ensisijaisesti seuraavilta sioilta tai sikaryhmiltä: - sairaat tai ruokahaluttomat siat, - äskettäin sairaudesta toipuneet siat, - äskettäin tilalle tuodut siat tai siat, joiden todetaan olleen kosketuksissa klassiseen sikaruttoon mahdollisesti sairastuneihin sikoihin, - siat, joista on jo otettu näytteet ja jotka on tutkittu serologisesti klassisen sikaruton varalta, mikäli näiden testien perusteella ei voida sulkea pois klassista sikaruttoa. OSA II MENETTELYT NÄYTTEIDEN OTTAMISEKSI SIOISTA JA SIKOJA KOSKEVIEN TUTKIMUSTEN TEKEMISEKSI TEURASTUKSEN YHTEYDESSÄ Niiden tilojen, joilta siat on siirretty, kustakin rakennuksesta tulevista sioista on otettava verinäytteet serologisia testejä varten taikka veri- tai tonsillanäytteet virologisia testejä varten. Otettavien näytteiden vähimmäismäärän on oltava sellainen, että seropositiivisuuden tai viruksen voidaan todeta esiintyvän 10 prosentissa 95 prosentin varmuudella kussakin tilassa. Otettavien näytteiden tyypin ja käytettävän testin on oltava toimivaltaisen viranomaisen ohjeiden mukaisia. Viranomainen ottaa huomioon testit, jotka voidaan toteuttaa, näiden testien herkkyyden ja epidemiologisen tilanteen. Jos sikojen teurastuksen tai lopetuksen yhteydessä kuitenkin havaitaan klassiseen sikaruttoon viittaavia kliinisiä oireita tai kuolemanjälkeisiä muutoksia, toimivaltaisen viranomaisen on varmistettava, että asianmukaiset lisänäytteet otetaan ja virologiset testit tehdään viipymättä.